CELEX: 32020R1434
Language: ro
Date: 2020-10-09 00:00:00
Title: Regulamentul (UE) 2020/1434 al Comisiei din 9 octombrie 2020 de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului, în ceea ce privește Standardul Internațional de Raportare Financiară 16 (Text cu relevanță pentru SEE)

12.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 331/20
               
            
         REGULAMENTUL (UE) 2020/1434 AL COMISIEI
         din 9 octombrie 2020
         de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului, în ceea ce privește Standardul Internațional de Raportare Financiară 16
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (1), în special articolul 3 alineatul (1),
         întrucât:
         
                     (1)
                  
                  
                     Prin Regulamentul (CE) nr. 1126/2008 al Comisiei (2) au fost adoptate anumite standarde internaționale de contabilitate și interpretări existente la 15 octombrie 2008.
                  
               
                     (2)
                  
                  
                     Pandemia de COVID-19 a cauzat un șoc extern fără precedent pentru Uniune și economia acesteia, impunând necesitatea de a se adopta măsuri menite să atenueze, pe cât posibil, efectele negative asupra cetățenilor și societăților comerciale.
                  
               
                     (3)
                  
                  
                     Statele membre și Uniunea au luat măsuri pentru a le oferi sprijin financiar societăților comerciale, inclusiv perioade fără plăți pe baza unor moratorii private sau publice, menite să prevină falimentele și pierderile de locuri de muncă nejustificate și să susțină o redresare rapidă.
                  
               
                     (4)
                  
                  
                     La 28 mai 2020, Consiliul pentru Standarde Internaționale de Contabilitate (IASB) a publicat „Concesii privind chiria legate de COVID-19” [amendament la Standardul Internațional de Raportare Financiară (IFRS) 16 Contracte de leasing].
                  
               
                     (5)
                  
                  
                     Amendamentul la IFRS 16 asigură sprijin operațional temporar, opțional, în legătură cu COVID-19 pentru locatarii care beneficiază de perioade fără plăți de leasing, fără a submina relevanța și utilitatea informațiilor financiare raportate de societățile comerciale. În urma consultării Grupului Consultativ European pentru Raportare Financiară, Comisia concluzionează că amendamentul la IFRS 16 îndeplinește criteriile pentru adoptare prevăzute la articolul 3 alineatul (2) din Regulamentul (CE) nr. 1606/2002.
                  
               
                     (6)
                  
                  
                     IASB a stabilit că amendamentele la IFRS 16 intră în vigoare la 1 iunie 2020. Prin urmare, dispozițiile prezentului regulament ar trebui să se aplice retroactiv pentru a se asigura securitatea juridică a emitenților vizați și coerența cu alte standarde de contabilitate prevăzute în Regulamentul (CE) nr. 1126/2008.
                  
               
                     (7)
                  
                  
                     Luând în considerare caracterul urgent al sprijinului operațional legat de COVID-19, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene.
                  
               
                     (8)
                  
                  
                     Prin urmare, Regulamentul (CE) nr. 1126/2008 ar trebui modificat în consecință.
                  
               
                     (9)
                  
                  
                     Măsurile prevăzute de prezentul regulament sunt conforme cu avizul Comitetului de reglementare contabilă,
                  
               ADOPTĂ PREZENTUL REGULAMENT:
         
            Articolul 1
            Standardul Internațional de Raportare Financiară (IFRS) 16 Contracte de leasing din anexa la Regulamentul (CE) nr. 1126/2008 se modifică în conformitate cu anexa la prezentul regulament.
         
         
            Articolul 2
            Fiecare societate aplică modificările menționate la articolul 1 cel târziu de la 1 iunie 2020 pentru exercițiile financiare care debutează la 1 ianuarie 2020 sau ulterior acestei date.
         
         
            Articolul 3
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 octombrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 243, 11.9.2002, p. 1.
         
            (2)  Regulamentul (CE) nr. 1126/2008 al Comisiei din 3 noiembrie 2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului (JO L 320, 29.11.2008, p. 1).
      
      
         
            ANEXĂ
            Concesii privind chiria legate de COVID-19
            Amendament la IFRS 16
            Amendament la IFRS 16 Contracte de leasing
            
            Se adaugă punctele 46A, 46B, 60A, C1A, C20A și C20B. Înainte de punctul C20A, se adaugă un titlu nou. Pentru facilitarea lecturii, aceste puncte nu au fost subliniate.
            LOCATAR
            
               Evaluare
            
            
               
                  Evaluare ulterioară
               
            
            
               Modificări ale contractului de leasing
            
            
                     
                        46A
                     
                     
                        Ca soluție practică, un locatar poate alege să nu evalueze dacă o concesie privind chiria care îndeplinește condițiile de la punctul 46B reprezintă o modificare a contractului de leasing. Un locatar care face această alegere trebuie să contabilizeze orice schimbare a plăților de leasing care rezultă din concesia privind chiria în același mod în care ar contabiliza schimbarea, aplicând prezentul standard, dacă respectiva schimbare nu ar reprezenta o modificare a contractului de leasing.
                     
                  
                     
                        46B
                     
                     
                        Soluția practică de la punctul 46A se aplică numai în cazul concesiilor privind chiria care reprezintă o consecință directă a pandemiei de COVID-19 și numai dacă sunt îndeplinite toate condițiile următoare:
                        
                                    (a)
                                 
                                 
                                    modificarea plăților de leasing are ca rezultat o contraprestație revizuită pentru leasing care este, în mod substanțial, similară sau inferioară contraprestației pentru leasing imediat anterioară modificării;
                                 
                              
                                    (b)
                                 
                                 
                                    orice reducere a plăților de leasing afectează doar plățile datorate inițial la 30 iunie 2021 sau înainte de această dată (de exemplu, o concesie privind chiria ar îndeplini această condiție dacă are ca rezultat reducerea plăților de leasing la 30 iunie 2021 sau înainte de această dată și creșterea plăților de leasing care se extind după data de 30 iunie 2021); și
                                 
                              
                                    (c)
                                 
                                 
                                    nu s-a produs nicio modificare de fond a celorlalți termeni și condiții ale contractului de leasing.
                                 
                              
                  
               Prezentarea informațiilor
            
            
                     
                        60A
                     
                     
                        Dacă un locatar aplică soluția practică de la punctul 46A, acesta trebuie să prezinte:
                        
                                    (a)
                                 
                                 
                                    faptul că a aplicat soluția practică în cazul tuturor concesiilor privind chiria care îndeplinesc condițiile de la punctul 46B sau, dacă nu a aplicat soluția în cazul tuturor concesiilor privind chiria, informații privind natura contractelor cărora le-a aplicat soluția practică (a se vedea punctul 2); și
                                 
                              
                                    (b)
                                 
                                 
                                    cuantumul sumei recunoscute în profit sau pierdere, corespunzător perioadei de raportare, pentru reflectarea schimbărilor plăților de leasing rezultate din concesiile privind chiria în cazul cărora locatarul a aplicat soluția practică de la punctul 46A.
                                 
                              
                  
               
                  
                     Anexa C
                  
                  
                     Data intrării în vigoare și tranziția
                  
                  DATA INTRĂRII ÎN VIGOARE
                  
                           
                              C1A
                           
                           
                              Documentul Concesii privind chiria legate de COVID-19, emis în mai 2020, a adăugat punctele 46A, 46B, 60A, C20A și C20B. Un locatar trebuie să aplice modificarea respectivă perioadelor de raportare anuală care încep la 1 iunie 2020 sau ulterior acestei date. Se permite aplicarea anterior acestei date, inclusiv în cadrul situațiilor financiare a căror publicare nu fusese autorizată la 28 mai 2020.
                           
                        TRANZIȚIE
                  
                     Concesii privind chiria acordate locatarilor în legătură cu COVID-19
                  
                  
                           
                              C20A
                           
                           
                              Un locatar trebuie să aplice retroactiv Concesii privind chiria legate de COVID-19 (a se vedea punctul C1A), recunoscând efectul cumulativ al aplicării inițiale a modificării respective ca o ajustare a soldului de deschidere al rezultatului reportat (sau al unei alte componente a capitalurilor proprii, după caz) la începutul perioadei anuale de raportare în care locatarul aplică pentru prima dată modificarea.
                           
                        
                           
                              C20B
                           
                           
                              În perioada de raportare în care aplică pentru prima dată Concesii privind chiria legate de COVID-19, locatarul nu este obligat să prezinte informațiile cerute la punctul 28 litera (f) din IAS 8.